ÚRAD VLÁDY SLOVENSKEJ REPUBLIKY
          sekcia vládnej legislatívy

							   Na rokovanie vlády SR
							   dňa 28. februára 2001
							   K materiálu č. 1419/2001
							   K bodu č. 3

S T A N O V I S K O

k návrhu zákona, ktorým sa mení a dopĺňa zákon č. 29/1984 Zb. o sústave základých a stredných škôl - nové upravené znenie
________________________________________________________________

I.

	Návrh zákona, ktorým sa mení a dopĺňa zákon č. 29/1984 Zb. o sústave základných a stredných škôl predkladá na rokovanie vlády minister školstva M. Ftáčnik v novom upravenom znení. Pôvodný návrh zákona bol v novom znení predložený na rokovanie vlády 31. januára 2001, na ktorom vláda odporučila uskutočniť rokovania na úrovni ministrov, za účelom odstránenia rozporov.
	Nové prepracované znenie sa predkladá po zapracovaní záverov týchto rokovaní. Predložený materiál však neobsahuje vyhlásenia predkladateľa o bezrospornosti.

II.

	Návrh novely zákona č. 29/1984 Zb. reaguje na potreby systémových zmien pri postupnej transformácii škôl a školských zariadení.

	Navrhovanými úpravami sa má riešiť najmä:
	- rozpor v oblasti zriaďovania a zrušovania stredných odborných učilíšť vo vzťahu k zákonu č. 542/1990 Zb. o štátnej správe v školstve a školskej samospráve,
	- problematika športovej prípravy detí a mládeže v školách v súlade s potrebami praxe,
	- efektívnejšie využitie materiálno-technickej základne a finančných prostriedkov vytvorením združených stredných škôl.

III.

	Návrh zákona bol na rokovanie vlády pôvodne predkladaný so zásadným rozporom vo vzťahu k navrhovanému prechodu zriaďovateľskej funkcie k stredným odborným učilištiam, strediskám praktického vyučovania a združeným školám a s tým súvisiacim presunom správy majetku štátu na príslušné krajské úrady.
	Zásadný rozpor uplatnili:
	- Ministerstvo hospodárstva SR
	- Ministerstvo pôdohospodárstva SR
	- Ministerstvo dopravy, pôšt a telekomunikácií SR
	- Ministerstvo výstavby a regionálneho rozvoja SR.
	Za účelom odstránenia rozporov sa uskutočnilo, v súlade s čl. 10 ods. 3 Legislatívnych pravidiel vlády SR, rokovanie na úrovni ministrov, na ktorom sa tieto rozpory nepodarilo odstrániť.
	Rada hospodárskej a sociálnej dohody SR prerokovala predložený návrh zákona na svojom zasadnutí 28. apríla 2000 a opakovane 25. augusta 2000, pričom nedošlo k dohode sociálnych partnerov.

IV.

	Legislatívna rada vlády SR prerokovala predložený návrh zákona na svojom zasadnutí 17. októbra 2000. Odporučila vláde návrh zákona, po prijatí stanoviska k uplatneným zásadným rozporom zo strany uvedených rezortov schváliť po zapracovaní jej pripomienok.

V.

	Legislatívna rada odporučila najmä:

	- podrobnejšie vymedziť podmienky zlučovania škôl do združenej školy,

	- upraviť formu prechodu správy majetku štátu na nového správcu,

	- posúdiť a zvážiť nutnosť psychologicko - diagnostického vyšetrovania ako podmienku prijímania talentovaných žiakov do športovej školy, príp. do športovej triedy,

	- vykonať legislatívnotechnické úpravy v texte zákona a upraviť všeobecnú časť dôvodovej správy v súlade s čl. 12 Legislatívnych pravidiel vlády SR.
2
VI.

	Úrad vlády, sekcia vládnej legislatívy konštatuje, že v novom znení návrhu zákona sú pripomienky legislatívnej rady zapracované. Odporúča vláde návrh zákona   s ch v á l i ť   po zapracovaní tejto pripomienky, ktorú uplatňuje k novému zneniu:

	K bodu 10

	Slová "Na správu majetku štátu stredných..." je potrebné nahradiť slovami "Na nakladanie majetku štátu  v správe stredných...."; je potrebné vyjadriť, že majetok štátu nie je majetkom učilíšť, ale je len v ich správe a uvedený osobitný predpis sa vzťahuje na nakladanie správcu s týmto majetkom.

Bratislava 23. februára  2001
Vypracovala: A. Hyžová

								Štefan  G r m a n
								generálny riaditeľ
							    sekcie vládnej legislatívy

3